




Parlamentul  României

BIROUL PERMANENT

AL

CAMEREI DEPUTAŢILOR



În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, vă înaintăm, alăturat, Raportul comun asupra propunerii legislative privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare transmisă, pentru dezbatere în fond, Comisiei juridice, de disciplină şi imunităţi şi Comisiei pentru buget, finanţe şi bănci cu adresa nr. Pl-x  687 din  22 noiembrie 2010.
În raport cu  obiectul şi conţinutul său, propunerea legislativă face parte din categoria legilor organice.

                          PREŞEDINTE,                                       PREŞEDINTE,

                            Daniel BUDA                                    Maria Eugenia BARNA                                          




PARLAMENTUL ROMÂNIEI

CAMERA DEPUTAŢILOR
	
	


                Comisia juridică, de disciplină                                                                                  Comisia pentru buget,                                             

                              şi imunităţi                                                                                                           finanţe şi bănci
                           Nr. 31/972/2010                                                                                                   Nr. 22/615
                                                                                                                                                        Bucureşti, 04.10.2011      
RAPORT  COMUN

asupra 

              propunerii legislative privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru buget, finanţe şi bănci au fost sesizate spre dezbatere în fond, cu propunerea legislativă privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare, trimisă cu adresa nr. Pl-x 687 din 22 noiembrie 2010, înregistrată sub nr.31/1040, respectiv sub nr. 22/615 din 23 noiembrie 2010.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 16 noiembrie 2010.
Consiliul Legislativ a avizat favorabil iniţiativa legislativă, conform avizului nr. 633 din 20 mai 2010.

Guvernul, prin punctul de vedere transmis cu adresa nr. 1877 din 16 iulie 2010, susţine adoptarea iniţiativei legislative.
Consiliul Superior al Magistraturii a avizat favorabil propunerea legislativă, cu observaţii şi propuneri, conform adresei nr. 30796/1154/2010.

Iniţiativa legislativă are ca obiect de reglementare instituirea unor măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare, în vederea integrării executorilor bancari în corpul executorilor judecătoreşti, în acord cu noile dispoziţii ale Legii nr. 134/2010 privind Codul de procedură civilă.
  În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii celor două Comisii au examinat iniţiativa legislativă pe parcursul mai multor şedinţe separate, dezbaterile finalizându-se în şedinţa comună din ziua de 4 octombrie 2011.   
Pe parcursul şedinţelor, la dezbaterea propunerii legislative au participat, în calitate de invitaţi, din partea Ministerului Justiţiei, doamna Lidia Barac - secretar de stat, doamna Anişoara Ştefănescu - consilier juridic şi domnul Decebal Ghinoiu - consilier juridic, din partea Uniunii Naţionale a Executorilor Judecătoreşti din România au participat domnul Marius Crafcenco - preşedinte, domnul Bogdan Dumitrache – executor judecătoresc, doamna Dorina Gonţ, domnul Cristian Bran şi domnul Ştefan Volintiru. Din partea Asociaţiei Române a Băncilor şi Asociaţiei Profesionale a Executorilor Bancari au participat domnul Radu Negrea – secretar general, domnul Liviu Fenoghen, domnul Ionuţ Sandu, domnul Ioan Emanuel Ghinea, doamna Ioana Miu, domnul Andrei Lepădatu, domnul Cătălin Lupulescu, doamna Ingrid Rentea, domnul Cristian Mihai, domnul Cristian Mazilu, domnul Bogdan Ana, domnul Viorel Marin, domnul Dinu Niculescu, domnul Petrişor Drăghici, domnul Adrian Toader, domnul Cristian Menaef, domnul Paul Lapugeanu, domnul Ştefan Miu, domnul Demetrius Tetu, domnul Cătălin Iftime şi domnul Florin Copuzeanu.       
Din numărul total de 23 de membri ai Comisiei juridice, de disciplină şi imunităţi au participat la dezbateri 18 deputaţi,  respectiv 25 deputaţi din totalul de 33 membri ai Comisiei pentru buget, finanţe şi bănci.
În urma dezbaterilor, membrii celor două Comisii au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, propunerea legislativă privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare, cu amendamentele admise care sunt redate în Anexa I la prezentul raport. Amendamentele  respinse sunt redate în Anexa II, care face parte integrantă prezentul raport. 
În raport cu obiectul şi conţinutul său, propunerea legislativă face parte din categoria legilor organice. 

        PREŞEDINTE,                                                                                PREŞEDINTE,

                                  Daniel BUDA                                                                            Maria Eugenia BARNA
	SECRETAR,      

 Gabriel ANDRONACHE 
	                                           SECRETAR,

                Iuliu NOSA              
                                  


                  Şef serviciu,                                                                                                                                                  Consilier parlamentar,         
                    Nicoleta Grecu                                                                                                                                                      Mariana Bărdiţă                                                                                                                                              

ANEXA I
AMENDAMENTE ADMISE:

	Nr.  crt.
	Textul iniţiatorului
	Amendamente Comisii
(autorul amendamentului)
	Motivare

	1
	LEGE

privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare


	Nemodificat.

	

	2
	Art. 1 (1) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora au, la data expirării termenului prevăzut la alin (3), o vechime de cel puţin 2 ani în această activitate şi îndeplinesc condiţiile generale prevăzute de art. 15 lit. a) - f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.


	Art. 1. - (1) Executorii înregistraţi în condiţiile legii la Ministerul Justiţiei până la data de 31 mai 2011, aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora, la data expirării termenului prevăzut la alin. (3), cu o vechime efectivă de cel puţin 2 ani de la prima înregistrare în această activitate, vor fi numiţi, la cerere, în funcţia de executor judecătoresc, dacă îndeplinesc condiţiile generale prevăzute la art. 15 lit. a) - f) din Legea 188/2000 privind executorii judecătoreşti, cu modificările şi completările ulterioare.

Autori: deputaţii  Gabriel Andronache şi 
Daniel Buda


	De lege lata, organizaţiile cooperatiste de credit reprezintă una dintre formele de constituire a instituţiilor de credit. 

Potrivit prevederilor art. 3 din Ordonanţa de urgenţă a Guvernului nr. 99/2006 privind instituţiile de credit şi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare:

“Art. 3. – Instituţiile de credit, persoane juridice române, se pot constitui şi funcţiona, cu respectarea dispoziţiilor generale aplicabile instituţiilor de credit şi a cerinţelor specifice prevăzute în partea a II-a a prezentei ordonanţe de urgenţă, în una din următoarele categorii:

a) bănci;


b) organizaţii cooperatiste de credit;

c) bănci de economisire şi creditare în domeniul locativ;

d) bănci de credit ipotecar;

e) instituţii emitente de monedă electronică.”

	
	(2) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste care la data intrării în vigoare a prezentei legi, îndeplinesc condiţiile prevăzute la alin. (1), dar au, la data expirării termenului prevăzut la alin. (3), o vechime mai mică de 2 ani în această activitate, dobândesc, la cerere, calitatea de executor judecătoresc stagiar.

	Nemodificat.

	

	
	(3) Cererile prevăzute la alin. (1) şi (2), însoţite de actele doveditoare necesare, se introduce la Ministerul Justiţiei în termen de 90 de zile de la data intrării în vigoare a prezentei legi.


	(3) Cererea prevăzută la alin. (1) şi, respectiv, alin. (2), însoţită de actele doveditoare necesare, se depune la Ministerul Justiţiei în termen de trei luni de la data intrării în vigoare a prezentei legi. În cerere se va arăta circumscripţia judecătoriei în care se solicită numirea potrivit dispoziţiilor art. 2. 
Autori: Comisia juridică, de disciplină şi imunităţi şi Comisia pentru buget, finanţe şi bănci
	Pentru acurateţe juridică.



	
	(4) Ministerul Justiţiei are obligaţia de a soluţiona cererea în termen de maxim 30 zile de la înregistrarea acesteia.
	(4) Ministerul Justiţiei are obligaţia de a soluţiona cererea în termen de maximum două luni de la înregistrarea acesteia.
Autori: Comisia juridică, de disciplină şi imunităţi şi Comisia pentru buget, finanţe şi bănci
	Pentru procesarea unui număr de aproximativ 400 de dosare de numire este necesară consacrarea unui termen de 2 luni de soluţionare a acestora.



	
	
	(5) Executorii prevăzuţi la alin. (1) şi (2) sunt numiţi în funcţia de executor judecătoresc sau, după caz, dobândesc calitatea de executor judecătoresc stagiar, fără concurs sau examen de admitere în profesie şi fără îndeplinirea condiţiilor privind plata taxelor de admitere în profesie, prevăzute de reglementările aplicabile în materie. Dispoziţiile privind examenul de definitivat şi participarea la programe de formare profesională continuă, prevăzute de reglementările în materie, rămân aplicabile. 
Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie
	Potrivit prevederilor art. 1 alin. (1) si (2) din propunerea legislativă, dobândirea calităţii de executor judecătoresc (stagiar) se realizează, în temeiul legii, la cerere. Reguli detaliate privind soluţionarea cererilor ar putea face obiectul unor norme de aplicare a viitoarei legi.



	
	
	(6) Executorii numiţi, potrivit prezentei legi, în funcţia de executor judecătoresc vor depune jurământul, în condiţiile legii, în termen de 10 zile de la data numirii.
Autor: deputat Daniel Buda.

	A se vedea motivarea de la art. 5 alin. (4).

	3
	Art. 2 (1) Executorii judecătoreşti numiţi în condiţiile art. 1 pot înfiinţa birouri, se pot asocia în cadrul unui birou existent sau al unei societăţi civile profesionale, situate în circumscripţia judecătoriei unde se află sediul instituţiei de credit sau al instituţiei financiare nebancare ori a cooperativei de credit în cadrul căreia şi-au desfăşurat activitatea.


	Art. 2.- (1) Executorii judecătoreşti numiţi în condiţiile art. 1 alin. (1) pot înfiinţa birouri, se pot asocia în cadrul unui birou existent sau al unei societăţi civile profesionale din circumscripţia unei judecătorii din raza teritorială a curţii de apel unde şi-au desfăşurat, în principal, activitatea sau din circumscripţia unei judecătorii din raza teritorială a curţii de apel unde se află sediul instituţiei de credit sau al instituţiei financiare nebancare ori al cooperativei de credit în cadrul căreia şi-au desfăşurat activitatea.

Autori: Comisia juridică, de disciplină şi imunităţi şi Comisia pentru buget, finanţe şi bănci


	Textul vizează consacrarea posibilităţii executorilor numiţi în condiţiile prezentei legi de a înfiinţa birouri sau de a se asocia în cadrul unor birouri existente sau societăţi civile profesionale din circumscripţia unei judecătorii din raza teritorială a curţii de apel unde executorii numiţi potrivit prezentei legi şi-au desfăşurat, în principal, activitatea sau, după caz, din circumscripţia unei judecătorii din raza teritorială a curţii de apel unde se află sediul instituţiei de credit sau al instituţiei financiare nebancare în cadrul căreia şi-au desfăşurat activitatea.

În caz contrar, birourile executorilor numiţi în condiţiile prezentei legi ar fi concentrate în cadrul circumscripţiei judecătoriei unde şi-au desfăşurat, în principal, activitatea sau în circumscripţia judecătoriei unde se află sediul instituţiei de credit sau al instituţiei financiare nebancare ori a cooperativei de credit în cadrul căreia şi-au desfăşurat activitatea.

	
	(2) Executorii prevăzuţi la art. 1 alin. (2) vor fi angajaţi, prin grija camerelor executorilor judecătoreşti stagiari în cadrul unui birou din circumscripţia judecătoriei unde şi-au desfăşurat, în principal, activitatea sau din circumscripţia judecătoriei unde se află sediul instituţiei de credit sau instituţiei financiare nebancare ori cooperativei de credit în cadrul căreia şi-au desfăşurat activitatea.


	(2)  Executorii prevăzuţi la art. 1 alin. (2) vor fi angajaţi, prin grija Camerelor executorilor judecătoreşti, stagiari în cadrul unui birou din circumscripţia unei judecătorii din raza teritorială a curţii de apel unde şi-au desfăşurat, în principal activitatea sau din circumscripţia unei judecătorii din raza teritorială a curţii de apel unde se află sediul instituţiei de credit sau instituţiei financiare nebancare ori cooperativei de credit în cadrul căreia şi-au desfăşurat activitatea. Dispoziţiile art. 21 din Legea nr. 188/2000 privind executorii judecătoreşti, cu modificările şi completările ulterioare, sunt aplicabile.
Autori: Comisia juridică, de disciplină şi imunităţi şi Comisia pentru buget, finanţe şi bănci


	A se vedea motivarea de la art. 2 alin. (1). Totodată, pentru a facilita angajarea executorilor judecătoreşti stagiari se propune inserarea unei norme de trimitere la dispoziţiile art. 21 din Legea nr. 188/2000.

	4
	Art. 3.- (1) De la data intrării în vigoare a prezentei legi, activitatea de punere în executare a titlurilor executorii aparţinând instituţiilor de credit, altor entităţi care aparţin grupului acestora şi care desfăşoară activităţi financiare, instituţiilor financiare nebancare sau cooperativelor de credit, se desfăşoară numai de către executorii judecătoreşti competenţi potrivit legii, cu excepţia cazurilor prevăzute la art. 5 alin (1) şi (2).
	Art. 3.- Nemodificat

	


	
	(2) Prin excepţie de la regulă, în materia activităţii de punere în executare a titlurilor executorii aparţinând instituţiilor de credit, altor entităţi care aparţin grupului acestora şi care desfăşoară activităţi financiare, instituţiilor financiare nebancare sau cooperativelor de credit competenţa teritorială a executorilor judecătoreşti se întinde pe circumscripţia curţii de apel unde aceştia îşi au sediul.


	(2) Se elimină.

Autori: Comisia juridică, de disciplină şi imunităţi şi Comisia pentru buget, finanţe şi bănci


	Potrivit prevederilor art. 373 alin. (1) din Codul de procedură civilă şi ale art. 8 din Legea nr. 188/2000 privind executorii judecătoreşti, astfel cum au fost amendate prin Legea nr. 202/2010 privind unele măsuri pentru accelerarea soluţionării proceselor, competenţa teritorială a executorilor judecătoreşti este stabilită la nivelul circumscripţiei curţii de apel – soluţie prezervată şi de art. 642 din noul Cod de procedură civilă (Legea nr. 134/2010).

Propunerea de eliminare are în vedere, în raport cu stadiul actual al legislaţiei, lipsa unui fundament de principiu pentru „o discriminare” în funcţie de natura şi de creditorul titular al titlului executoriu, în ceea ce priveşte competenţa teritorială a organului de executare. 

	5
	Art. 4 Corpurile proprii de executori şi executorii instituţiilor de credit, al altor entităţi care aparţin grupului acestora şi care desfăşoară activităţi financiare,instituţiilor financiare nebancare sau cooperativelor de credit îşi încetează activitatea la data dobândirii calităţii de executor judecătoresc sau la data expirării termenului prevăzut la art. 1 alin. (2) în cazul în care nu a fost introdusă cerere de numire în funcţie.


	Art. 4. - Corpurile proprii de executori şi executorii instituţiilor de credit, ale altor entităţi care aparţin grupului acestora şi care desfăşoară activităţi financiare, instituţiilor financiare nebancare sau cooperativelor de credit îşi încetează activitatea la data dobândirii calităţii de executor judecătoresc de către executorii prevăzuţi la art. 1 alin. (1) şi (2) sau la data expirării termenului prevăzut la    art. 1 alin. (3) în cazul în care nu a fost introdusă cerere de numire în funcţie.
Autori: Comisia juridică, de disciplină şi imunităţi şi Comisia pentru buget, finanţe şi bănci
	Pentru acurateţe juridică.



	6
	Art. 5 (1) Executările silite privind titluri executorii aparţinând instituţiilor de credit, altor entităţi care aparţin grupului acestora şi care desfăşoară activităţi financiare, instituţiilor financiare nebancare sau cooperativelor de credit, aflate în curs la data intrării în vigoare a dispoziţiilor prezentei legi, pot fi continuate de executorul care a început urmărirea silită. Cu toate acestea, creditorul, instituţie bancară sau instituţie financiară nebancară, poate solicita continuarea executării a acestor titluri executorii de către executorul judecătoresc competent potrivit legii.


	Art. 5 (1) Executările silite privind titluri executorii aparţinând instituţiilor de credit, altor entităţi care aparţin grupului acestora şi care desfăşoară activităţi financiare, instituţiilor financiare nebancare sau cooperativelor de credit, aflate în curs la data intrării în vigoare a dispoziţiilor prezentei legi, pot fi continuate de executorul care a început urmărirea silită. Cu toate acestea, creditorul, instituţie bancară sau instituţie financiară nebancară, poate solicita continuarea executării acestor titluri executorii de către executorul judecătoresc competent potrivit legii.
Autori: Comisia juridică, de disciplină şi imunităţi şi Comisia pentru buget, finanţe şi bănci
	

	
	(2) De la data intrării în vigoare a prezentei legi, până la data dobândirii calităţii de executor judecătoresc a executorilor prevăzuţi la art. 1, aceştia, la cererea creditorului, instituţie de credit sau instituţie financiară nebancară, pot începe noi executări silite în temeiul titlurilor executorii aparţinând acestor instituţii.
	(2) De la data intrării în vigoare a prezentei legi până la data numirii în funcţia de executor judecătoresc, executorii prevăzuţi la art. 1, la cererea creditorului, instituţie de credit sau instituţie financiară nebancară, pot începe noi executări silite în temeiul titlurilor executorii aparţinând acestor instituţii.
Autori: Comisia juridică, de disciplină şi imunităţi şi Comisia pentru buget, finanţe şi bănci
	Din raţiuni de corelare cu amendamentul propus mai jos cu privire la art. 5 alin. (4).

	
	(3) În cazurile prevăzute la alin. (1) şi (2) dosarele de executare aflate în curs de soluţionare se predau de către instituţiile de credit şi de instituţiile financiare nebancare executorilor judecătoreşti competenţi, potrivit legii, să continue executarea silită.


	Nemodificat

	

	
	(4) Actele de executare îndeplinite până la data dobândirii calităţii de executor judecătoresc de către executorii prevăzuţi la art. 1 cu respectarea dispoziţiilor legale în vigoare la data efectuării lor rămân valabile.


	(4) Actele de executare îndeplinite de către executorii prevăzuţi la art. 1 până la data numirii acestora în funcţia de executor judecătoresc, cu respectarea dispoziţiilor legale în vigoare la data efectuării lor, rămân valabile.

Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie


	Potrivit prevederilor art. 18 alin. (5) din Legea nr. 188/2000, executorii judecătoreşti intră în exerciţiul funcţiunii numai după depunerea jurământului, moment care, în practică, nu coincide în toate cazurile cu data numirii în această funcţie. Prin urmare, ar fi necesară reanalizarea prevederilor art. 5 alin. (4), în sensul referirii la actele de executare îndeplinite până la data numirii în funcţia de executor judecătoresc.

Totodată, ţinând seama şi de aspectele mai sus semnalate de autorii amendamentului, ar putea fi promovată şi soluţia instituirii, prin propunerea legislativă în discuţie, a unui termen scurt (de exemplu de maximum 10 sau 15 zile), înăuntrul căruia persoanele numite în funcţia de executor judecătoresc vor depune jurământul.

	7
	Art. 6 Executorii numiţi în condiţiile art. 1 se supun dispoziţiilor Legii nr. 188/2000 privind executorii judecătoreşti, care le sunt aplicabile întocmai.


	Art.6.- (1) Executorii numiţi în condiţiile art.1 se supun dispoziţiilor Legii nr.188/2000 privind executorii judecătoreşti, cu modificările şi completările ulterioare, ale Statutului Uniunii Naţionale a Executorilor Judecătoreşti din România, precum şi ale  oricăror alte reglementări aplicabile profesiei de executor judecătoresc.
Autori: Comisia juridică, de disciplină şi imunităţi şi Comisia pentru buget, finanţe şi bănci


	Trimiterea exclusivă la Legea nr.188/2000 este inoportună întrucât regimul legal al profesiei de executor judecătoresc implică un cadru legal mai complex decât cel descris de această lege specială.



	
	
	(2) Vechimea în activitatea de executor în cadrul corpurilor proprii de executori ale instituţiilor de credit şi instituţiilor financiare nebancare a executorilor numiţi, în condiţiile prezentei legi, în profesia de executor judecătoresc constituie vechime în această funcţie.
Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie

	

	
	
	(3) Prevederile alin. (2) sunt aplicabile în mod corespunzător şi persoanelor numite, potrivit prevederilor prezentei legi, în profesia de executor judecătoresc stagiar.
Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu, Carmen Axenie şi Comisia pentru buget, finanţe şi bănci
	

	8
	Art. 7 Continuarea activităţii de către executorii prevăzuţi la art. 1 în alte modalităţi decât cele stabilite prin prezenta lege constituie infracţiune şi se pedepseşte conform Codului Penal.


	Art. 7. - Continuarea activităţii de către executorii prevăzuţi la art. 1 în alte modalităţi decât cele stabilite prin prezenta lege constituie infracţiune şi se pedepseşte potrivit prevederilor Codului penal.

Autori: Comisia juridică, de disciplină şi imunităţi şi Comisia pentru buget, finanţe şi bănci
	Pentru o exprimare adecvată stilului normativ.



	9
	Art. 8 Refuzul executorului judecătoresc de a prelua dosarele repartizate de către judecătorul delegat şi de a îndeplini actele de procedură privind executarea silită în condiţiile şi la termenele stabilite de lege constituie abatere disciplinară şi se sancţionează potrivit art. 46 lit. d) din Legea nr. 188/2000 privind executorii judecătoreşti, dacă nu a fost săvârşită astfel încât, potrivit legii penale, constituie infracţiune.


	Art. 8 . - Se elimină.
Autori:deputaţii  Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie


	Art. 8 din proiectul de faţă  este similar art. 68 din Legea nr. 188/2000. Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, au deja repartizate dosarele de executare silită prin efectul dispoziţiei emise de Şeful Corpului Executorilor Bancari, iar în momentul numirii lor în funcţia de executor judecătoresc vor continua dosarele de executare deja începute, dacă creditorul solicită acest lucru.

Prin Legea nr. 188/2000, la data apariţiei sale, s-a reglementat o situaţie specială, respectiv încetarea activităţii birourilor de executori de pe lângă instanţe şi crearea birourilor individuale de executori judecătoreşti. Această situaţie a impus delegarea unor judecători care să efectueze transferul  dosarelor de executare gestionate în vechea formă de organizare către cea nouă, stare de fapt inexistentă până în prezent.

Executorii judecătoreşti nu pot refuza îndeplinirea unui act dat în competenţa lor decât în cazurile şi în condiţiile prevăzute de lege. În plus, regimul răspunderii civile şi disciplinare a executorilor judecătoreşti este guvernat de prevederile Legii nr. 188/2000. De asemenea, în cazul refuzului de a începe executarea silită ori de a îndeplini un act de executare silită îşi găsesc aplicare prevederile art. 399 şi urm. din C. pr. civ., precum şi cele ale art. 53 din Legea nr. 188/2000, în temeiul cărora partea interesată poate formula contestaţie la executare, respectiv plângere.

Eliminarea este propusă pentru că repartizarea dosarelor de executare de către judecătorul delegat către executorii judecătoreşti ţine de o etapă tranzitorie în punerea în aplicare a dispoziţiilor Legii nr.188/2000, etapă în prezent depăşită. În prezent, „repartizarea dosarelor de executare silită” o fac creditorii înşişi, care aleg executorul pe care doresc să îl învestească cu activitatea de punere în aplicare a titlului executoriu.


	10
	Art. 9    La data intrării în vigoare a prezentei legi se abrogă:

a) alineatele (2) şi (3) ale art. 418 din Ordonanţa de Urgenţă a Guvernului nr. 99/ 2006 privind instituţiile de credit şi adecvarea capitalului, publicată în Monitorul Oficial al României, Partea I, nr. 1027 din 27 decembrie 2006, aprobată cu modificări şi completări prin Legea nr. 22 /2007, cu modificările şi completările ulterioare;

b) alineatul (2) al art. 72 din Legea nr. 93/2009 privind instituţiile financiare nebancare, publicată în Monitorul Oficial al României, Partea I, nr. 259 din 21 aprilie 2009.
	Art. 8.-    La data intrării în vigoare a prezentei legi alineatele (2) şi (3) ale art. 418 din Ordonanţa de Urgenţă a Guvernului nr. 99/2006 privind instituţiile de credit şi adecvarea capitalului, publicată în Monitorul Oficial al României, Partea I, nr. 1027 din 27 decembrie 2006, aprobată cu modificări şi completări prin Legea nr. 227/2007, cu modificările şi completările ulterioare, precum şi alineatul (2) al art. 72 din Legea nr. 93/2009 privind instituţiile financiare nebancare, publicată în Monitorul Oficial al României, Partea I, nr. 259 din 21 aprilie 2009, se abrogă.
Autori: Comisia juridică, de disciplină şi imunităţi şi Comisia pentru buget, finanţe şi bănci


	Pentru respectarea normelor de tehnică legislativă.




ANEXA II

AMENDAMENTE RESPINSE:

	Nr.  crt.
	Textul iniţiatorului
	Amendamente Comisii

(autorul amendamentului)
	Motivarea 

1.Argumente pentru susţinere

2Argumente pentru respingere
	Cameră decizională

	1. 
	Art. 1 (1) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora au, la data expirării termenului prevăzut la alin (3), o vechime de cel puţin 2 ani în această activitate şi îndeplinesc condiţiile generale prevăzute de art. 15 lit. a) - f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.


	Art. 1.- (1) Executorii şi Şefii de Corp Executori Bancari aparţinând corpurilor proprii de executori organizate de instituţiile de credit şi alte entităti care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora şi au, la data expirării termenului prevăzut la alin. (3), o vechime de cel puţin 2 ani în această activitate, dacă îndeplinesc condiţiile generale prevăzute de art. 15 lit. a) – f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.

Constituie vechime şi activitatea desfăşurată în funcţia de executor în cadrul altor instituţii sau autorităţi.

Autori: Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie


	1. În COR există poziţii distincte pentru funcţia de executor bancar C.O.R. – 241124 respectiv pentru Şef Corp Executori Bancari - C.O.R. – 121022.

Prin adoptarea noului Cod de procedură civilă, legiuitorul a dorit  să reunească toate categoriile de executori existente sub o singura formă de organizare – profesie liberală, executorii bancari şi ai instituţiilor financiar nebancare urmând să intre sub incidenţa Legii 188/2000.

Propunerea legislativă privind unele măsuri referitoare la organizarea activităţii de punere în executare a creanţelor aparţinând instituţiilor de credit şi instituţiilor financiare nebancare face parte din măsurile care, alături de prevederile noului Cod de procedură civilă, urmăresc să reglementeze activitatea de executare silită din România sub egida independenţei si imparţialităţii activităţii de executare, în acord cu reglementările constituţionale şi europene în materie.

Este justă recunoaşterea activităţii desfăşurate în funcţia de executor şi în cadrul altor instituţii sau autorităţi, aceasta constituind vechime şi experienţă în domeniul executării silite.

2. Prin vot, membrii celor două Comisii au respins amendamentul.
	Camera Deputaţilor.

	2. 
	Art. 1 (1) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora au, la data expirării termenului prevăzut la alin (3), o vechime de cel puţin 2 ani în această activitate şi îndeplinesc condiţiile generale prevăzute de art. 15 lit. a) - f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.


	Art.1.- (1) Executorii aparţinând corpurilor proprii de executori organizate de instituţiile de credit şi instituţiile financiare nebancare, care, la data intrării în vigoare a prezentei legi, desfăşoară activitate de executor în cadrul acestora, au o vechime de cel puţin 5 ani în această activitate şi îndeplinesc condiţiile generale prevăzute de art. 15 lit. a)-g) din Legea nr.188/2000 privind executorii judecătoreşti, vor fi numiţi, în urma unui concurs, în funcţia de executori judecătoreşti, prin Ordin al Ministrului Justiţiei, în conformitate cu dispoziţiile Legii nr.188/2000.
Autor: deputat Adrian Gurzău


	1. Ar trebui impus acest termen, de 5 ani, în cazul numirii executorilor bancari (sintagma „executori bancari” trebuie interpretată ca referindu-se la toate categoriile de executori la care se referă Proiectul) ca executori judecătoreşti definitivi, deoarece ar fi în deplină concordanţă cu norma stabilită de lit.g de la art.15 din Legea nr.188/2000 privind executorii judecătoreşti. Mai mult decât atât, dispoziţiile art.15 lit.g din Legea nr.188/2000 reprezintă singura normă ce instituie un drept de acces, fără examen, în cadrul acestei profesii, în favoarea anumitor categorii de persoane. Or executorii bancari ar urma, practic, să se încadreze în această situaţie, chiar dacă nu reprezintă o categorie profesională aflată pe acelaşi palier, în sistemul judiciar intern, cu categoriile enumerate la art.15 lit.g) din Legea nr.188/2000, şi anume judecători, procurori, avocaţi. Păstrând proporţia principiului constituţional al egalităţii, nu credem că ar mai fi necesare crearea unor norme diferite faţă de cele stabilite de legislaţia actuală. 

Ar mai putea fi adăugat, în acest loc, că Strategia justiţiei ca serviciu public, elaborată de Ministerul Justiţiei, propune, pentru viitor, eliminarea dispoziţiilor legale ce permit accesului fără concurs/examen în profesia de executor judecătoresc.

2. Prin vot, membrii celor două Comisii au respins amendamentul.
	Camera Deputaţilor.

	3. 
	Art. 1 (1) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora au, la data expirării termenului prevăzut la alin (3), o vechime de cel puţin 2 ani în această activitate şi îndeplinesc condiţiile generale prevăzute de art. 15 lit. a) - f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.


	Art. 1. - (1) Executorii înregistraţi în condiţiile legii la Ministerul Justiţiei aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitate de executor în cadrul acestora şi au, la data expirării termenului prevăzut la alin (3), o vechime de cel puţin 2 ani în această activitate, dacă îndeplinesc condiţiile generale prevăzute de art. 15 lit. a) – f) din Legea 188/2000 privind executorii judecătoreşti, vor fi numiţi, la cerere, în funcţia de executor judecătoresc.

Constituie vechime şi activitatea desfăşurată în funcţia de executor în cadrul altor instituţii sau autorităţi.

Autor: Comisia pentru buget, finanţe şi bănci


	1. Pentru claritatea exprimării.

2. Prin vot, membrii celor două Comisii au respins amendamentul.
	Camera Deputaţilor.

	4. 
	(2) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste care la data intrării în vigoare a prezentei legi, îndeplinesc condiţiile prevăzute la alin. (1), dar au , la data expirării termenului prevăzut la alin. (3), o vechime mai mică de 2 ani în această activitate, dobândesc, la cerere, calitatea de executor judecătoresc stagiar.


	(2) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste, care desfăşoară activitatea de executor la data intrării în vigoare a prezentei legi, îndeplinesc condiţiile prevăzute la alin. (1), dar au, la data expirării termenului prevăzut la alin. (3), o vechime mai mică de 2 ani în această activitate, dobândesc, la cerere, calitatea de executor judecătoresc stagiar.
Autori: Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie


	1. Pentru corelare cu art. 1 alin. (1). Aceasta menţiune care se regăseşte şi în forma actuală a art. 1 alin. 1 este foarte importantă pentru evitarea situaţiilor de apariţie a unor executori bancari special creaţi în virtutea acestui proiect legislativ.

2. Prin vot, membrii celor două Comisii au respins amendamentul.

	Camera Deputaţilor.

	5. 
	
	(21) Executorii aparţinând corpurilor proprii de executori organizate de instituţiile de credit şi alte entităţi care aparţin grupului acestora şi care desfăşoară activităţi financiare, de instituţiile financiare nebancare sau de instituţiile de credit cooperatiste care la data intrării în vigoare a prezentei legi îndeplinesc condiţiile prevăzute la alin (1), dar au, la data expirării termenului prevăzut la alin. (3), o vechime mai mare de 1 an în această activitate, însă au o vechime mai mare de 10 ani într-o specialitate juridică, vor fi numiţi, la cerere, în funcţia de executor judecătoresc.
Autor: deputat  Sorin Stragea


	1. Având în vedere experienţa de peste 10 ani într-o specialitate juridică (ex. consilier juridic) la care se adaugă experienţa de minim 1 an în activitatea de executor bancar, aliniatul propus ca amendament, se înscrie în exigenţele prevăzute de prezentul proiect de lege cât si privind cele prevăzute de art. 15 lit.g) din Legea 188/2000 privind executorii judecătoreşti.

2. Prin vot, membrii celor două Comisii au respins amendamentul.
	Camera Deputaţilor.

	
	
	(5) Executorii numiţi în condiţiile art. 1 alin. (1) vor deveni executori judecătoreşti, în temeiul prezentei legi, la cerere, fără examen, testare sau evaluări prealabile sau ulterioare, cu excepţia celor la care vor fi supuşi executorii judecătoreşti aflaţi în funcţie. Admiterea în profesia de executor judecătoresc se va face fără a li se impune plata vreunei taxe, chiar dacă acestea sunt prevăzute în legi speciale, statute sau alte regulamente.

Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie


	1. Făcând trimitere la Art. 63 din Legea nr. 188/2000 – privind executorii judecătoreşti – acestora li s-a oferit posibilitatea ca, la data apariţiei legii precizate, să fie numiţi executori judecătoreşti la simpla lor cerere. În acest sens activitatea lor a fost privită de legiuitor ca o continuare a profesiei pe care au exercitat-o până la momentul implementării noului act normativ.

Uniunea Naţională a Executorilor Judecătoreşti încearcă să limiteze  finalitatea demersului juridic al iniţiativei legislative analizate. În acest sens UNEJ a modificat  Statutul Uniunii Naţionale a Executorilor Judecătoreşti şi al profesiei de executor judecătoresc, în sensul că admiterea sub orice formă în profesie nu se va putea face fără plata unei taxe de 5.000 EUR – sume ce se fac aport la bugetul UNEJ (Art. 51 pct. 2 din Statut), scutite de la plată fiind rudele şi afinii de gradul I ai executorilor Judecătoreşti în funcţie ( art. 53 lit. I din Statut).

Mai mult decât atât, în art. 66 din acelaşi STATUT se prevede că numai executorii judecătoreşti care acced în profesie fără examen – vor fi examinaţi prin “teste” în primii trei ani, iar în urma “nepromovării” testelor, UNEJ va putea să propună Ministrului Justiţiei încetarea calităţii de executor judecătoresc.

Concluzia ar fi că se urmăreşte eliminarea/limitarea (anterioară sau ulterioară) accesului în profesie a executorilor bancari – printr-o taxă prohibitivă pe care după ce aceştia o vor plăti, se vor afla la discreţia unor comisii formate din vechii executori judecătoreşti, care văd în executorii bancari – noii colegi – un pericol îmbrăcat în forma concurenţei.

Este corect ca, toţi executorii bancari numiţi ca şi executori judecătoreşti, să se supună aceloraşi forme de pregătire şi evaluare ca şi actualii executori judecătoreşti, participând la cursuri, sesiuni ştiinţifice etc. si plătind aceleaşi taxe şi contribuţii.

Art. 16 din Constituţia României prevede faptul că  - Cetăţenii sunt egali în faţa legii şi a autorităţilor publice, fără privilegii şi fără discriminări.

2. Prin vot, membrii celor două Comisii au respins amendamentul.
	Camera Deputaţilor.

	6. 2

	Art. 2 (1) Executorii judecătoreşti numiţi în condiţiile art. 1 pot înfiinţa birouri, se pot asocia în cadrul unui birou existent sau al unei societăţi civile profesionale, situate în circumscripţia judecătoriei unde se află sediul instituţiei de credit sau al instituţiei financiare nebancare ori a cooperativei de credit în cadrul căreia şi-au desfăşurat activitatea.


	Art. 2. – (1) Executorii judecătoreşti numiţi în condiţiile art. 1 alin. 1 pot înfiinţa birouri, se pot asocia în cadrul unui birou existent sau al unei societăţi civile profesionale din circumscripţia curţii de apel unde şi-au desfăşurat, în principal, activitatea sau din circumscripţia curţii de apel unde se află sediul instituţiei de credit sau al instituţiei financiare nebancare ori al cooperativei de credit în cadrul căreia şi-au desfăşurat activitatea.

Autori: deputaţii Constantin Militaru, Daniel Chiţoiu Alina Gorghiu şi Mugurel Surupănceanu

	1. Pentru claritatea exprimării.

2. Prin vot, membrii celor două Comisii au respins amendamentul.
	Camera Deputaţilor.

	7. 
	(2) Executorii prevăzuţi la art. 1 alin. (2) vor fi angajaţi, prin grija camerelor executorilor judecătoreşti stagiari în cadrul unui birou din circumscripţia judecătoriei unde şi-au desfăşurat, în principal, activitatea sau din circumscripţia judecătoriei unde se află sediul instituţiei de credit sau instituţiei financiare nebancare ori cooperativei de credit în cadrul căreia şi-au desfăşurat activitatea.


	(2)  Executorii prevăzuţi la art. 1 alin. (2) vor fi angajaţi, prin grija camerelor executorilor judecătoreşti, stagiari în cadrul unui birou din circumscripţia curţii de apel unde şi-au desfăşurat, în principal activitatea sau din circumscripţia curţii de apel unde se află sediul instituţiei de credit sau instituţiei financiare nebancare ori cooperativei de credit în cadrul căreia şi-au desfăşurat activitatea.
Autori: deputaţii Constantin Militaru, Daniel Chiţoiu Alina Gorghiu şi Mugurel Surupănceanu

	1. Pentru claritatea exprimării.

2. Prin vot, membrii celor două Comisii au respins amendamentul.
	Camera Deputaţilor.

	8. 
	
	(3) Executorii judecătoreşti numiţi în condiţiile art.1 alin.(1), precum şi orice  executor judecătoresc definitiv, indiferent de vechimea în profesie, pot angaja unul sau mai mulţi executori judecătoreşti stagiari, dintre executorii prevăzuţi la art. 1 alin. (2).
Autor: Comisia pentru buget, finanţe şi bănci
	
	Camera Deputaţilor.

	9. 3

	Art. 5 - (4) Actele de executare îndeplinite până la data dobândirii calităţii de executor judecătoresc de către executorii prevăzuţi la art. 1 cu respectarea dispoziţiilor legale în vigoare la data efectuării lor rămân valabile.


	(4) Actele de executare îndeplinite până la data dobândirii calităţii de executor judecătoresc şi depunerea jurământului prevăzut de art. 18 din Legea nr. 188/2000 de către executorii prevăzuţi la art. 1, cu respectarea dispoziţiilor legale în vigoare la data efectuării lor, rămân valabile.
Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi Carmen Axenie
	1. Potrivit art. 18 alin. 4 din Legea nr. 188/2000, executorii judecătoreşti intră în exerciţiul funcţiunii numai după depunerea jurământului . 

Prin urmare, executorii judecătoreşti numiţi în condiţiile art. 1 alin (1) din prezentul proiect de lege nu vor putea efectua acte de executare în perioada cuprinsă între data numirii acestora în funcţie şi data depunerii jurământului.

Astfel se pot crea grave prejudicii prin perimarea dosarelor de executare şi prescrierea creanţelor creditorilor în condiţiile în care aceştia doresc continuarea dosarelor de executare deja formate.

2. Prin vot, membrii celor două Comisii au respins amendamentul.
	Camera Deputaţilor.

	10. 4

	
	Art. 6 - (2)  Vechimea în funcţia de executor bancar se echivalează, prin efectul prezentei legi, cu vechimea în funcţia de executor judecătoresc; pentru executorii bancari prevăzuţi la art. 1, alin (2), vechimea în activitatea de executor bancar se va echivala cu vechimea în funcţia de executor judecătoresc stagiar. 
Autori: deputaţii Alina Gorghiu, Constantin Militaru, Daniel Chiţoiu, Mugurel Surupăceanu şi  Carmen Axenie


	1. Apare ca o măsură justă raportată la necesitatea recunoaşterii experienţei anterioare dobândite în acelaşi domeniu, dar şi ca o condiţie sine qua non a implementării dispoziţiilor proiectului de lege, luând în considerare numărul total de peste 100 viitori executori stagiari proveniţi din mediul bancar, raportat la cei 174 care vor putea deveni executori judecătoreşti definitivi.

Apare şi ca o măsură socială.
2. Prin vot, membrii celor două Comisii au respins amendamentul.
	Camera Deputaţilor.

